Σοκαρισμένος είναι ο καλλιτεχνικός χώρος από τον αιφνίδιο θάνατο του εμβληματικού τραγουδοποιού της ελληνικής έντεχνης και ροκ σκηνής, Λαυρέντη Μαχαιρίτσα, σε ηλικία 63 ετών από ανακοπή καρδιάς. Η δυσάρεστη είδηση του θανάτου του έγινε γνωστή το πρωί της Δευτέρας.

ADVERTISING

Ο Λαυρέντης Μαχαιρίτσας, που καταγόταν από τον Βόλο, διέμενε τις τελευταίες μέρες στο σπίτι που διατηρούσε στον Πτελεό Μαγνησίας, μετά από τη συναυλία που πραγματοποίησε με τον Νίκο Πορτοκάλογλου, με τον οποίο συνεργαζόταν φέτος, στον Βόλο την Παρασκευή.

Τα ξημερώματα της Δευτέρας μεταφέρθηκε εσπευσμένα με ασθενοφόρο του ΕΚΑΒ στο Νοσοκομείο του Βόλου, μετά από καρδιακή προσβολή που που υπέστη στη διάρκεια της νύκτας.

Αναμένεται και η επίσημη ανακοίνωση από το Νοσοκομείο Βόλου.

Ο Λαυρέντης Μαχαιρίτσας υπήρξε ένας από τους πιο επιτυχημένους και αγαπημένους τραγουδοποιούς της ελληνικής έντεχνης και ροκ σκηνής, με παρουσία περίπου 40 χρόνων στο ελληνικό μουσικό στερέωμα. Ο γνωστός τραγουδοποιός γεννήθηκε στις 5 Νοεμβρίου 1956 στη Νέα Ιωνία του Βόλου, ενώ ήρθε σε επαφή με την μουσική από πολύ μικρή ηλικία.

Λαυρέντης Μαχαιρίτσας EUROKINISSI

Η είσοδός του στη δισκογραφία ήρθε τυχαία, όταν ξεκίνησε να εργάζεται χειρωνακτικά στην αποθήκη κάποιας δισκογραφικής εταιρείας, στην οποία αργότερα κυκλοφόρησε το πρώτο του άλμπουμ το 1978. Ο πρώτος του δίσκος ήταν σε αγγλικό στίχο με τους "P.L.J. Band" με τίτλο "Gaspar", ένας δίσκος extended play 45' στροφών.

Ακολούθησαν διάφορες δουλειές, ενώ μετά τη στρατιωτική του θητεία άρχισε να τραγουδά αντάρτικα με τον Πάνο Τζαβέλα στη «Συντροφιά». Στα 20 του χρόνια δημιούργησε με τον Παύλο Κικριλή και τον Τάκη Βασαλάκη το συγκρότημα P.L.J. Το 1983 κυκλοφόρησε ο δεύτερος δίσκος του συγκροτήματος, ενώ η μπάντα μετονομάστηκε σε «Τερμίτες», όνομα που παραπέμπει στους Beatles (σκαθάρια).

Το 1989 ξεκίνησε η προσωπική του σταδιοδρομία ως συνθέτης και ερμηνευτής.

Έχει συνεργαστεί δισκογραφικά και έχουν τραγουδήσει τραγούδια του οι: Μαρία Φαραντούρη, Γιώργος Νταλάρας, Διονύσης Σαββόπουλος, Δήμητρα Γαλάνη, Δημήτρης Μητροπάνος, Βασίλης Παπακωνσταντίνου, Ελευθερία Αρβανιτάκη, Πυξ Λαξ, Γιάννης Κότσιρας, Γιώργος Μαργαρίτης, Βαγγέλης Κονιτόπουλος, Αναστασία Μουτσάτσου, Μίλτος Πασχαλίδης, Κατερίνα Στανίση, Χαρούλα Αλεξίου, Γιάννης Βαρδής, Δήμητρα Γαλάνη, Γιάννης Ζουγανέλης, Ελεωνόρα Ζουγανέλη, “Émigré”, Χάρης & Πάνος Κατσιμίχας, Ελισσάβετ Καρατζόλη, “Κίτρινα Ποδήλατα”, Αλκιβιάδης Κωνσταντόπουλος, “Μagic De Spell”, Γιώργος Μαργαρίτης, Νότης Μαυρουδής, Παναγιώτης Μάργαρης, Αντώνης Μιτζέλος, Σάκης Μπουλάς, Δημήτρης Μπάσης, Φλέρυ Νταντωνάκη, Φίλ.Πλιάτσικας, Δημήτρης Σταρόβας, Μπάμπης Στόκας, Διονύσης Τσακνής, “W.C.".

Επίσης, έχει συνεργαστεί επί σκηνής με την Ελευθερία Αρβανιτάκη, τη Χαρούλα Αλεξίου, το Δημήτρη Μητροπάνο, το Βασίλη Παπακωνσταντίνου, το Νότη Μαυρουδή, την Αναστασία Μουτσάτσου, τον Κώστα Μακεδόνα.